กรมส่งเสริมการค้าระหว่างประเทศ ลุยโปรโมทผลไม้ไทยในจีน ช่วงพฤษภาคม – กรกฎาคม 2563 รวม 8 เมือง
กรมส่งเสริมการค้าระหว่างประเทศ ลุยโปรโมทผลไม้ไทยในจีน ช่วงพฤษภาคม – กรกฎาคม 2563 รวม 8 เมือง นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ  เปิดเผยว่า กรมฯ ได้เตรียมจัดกิจกรรมส่งเสริมการขายผลไม้ไทยในตลาดจีน ตามนโยบายของนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ที่ได้มอบหมายให้ขยายโอกาสและช่องทางการส่งออกผลไม้ไทย หลังการแพร่ระบาดของโรคโควิด-19 คลี่คลาย ซึ่งปัจจุบันตลาดจีน เริ่มมีการคลายล็อกดาวน์แล้ว ทำให้ผลไม้ไทยเป็นที่ต้องการของตลาดเพิ่มมากขึ้น ซึ่งเป็นจังหวะที่ดีในการขยายส่วนแบ่งตลาดผลไม้ของไทยไปยังประเทศจีน กรมฯ จึงได้ร่วมกับสำนักงานส่งเสริมการค้าในต่างประเทศ (สคต.) ที่อยู่ในจีนจัดกิจกรรม Thai Fruits Golden Months ส่งเสริมการขายผลไม้ไทยในเมืองต่างๆ ได้แก่ เซี่ยงไฮ้ ชิงต่าว หนานหนิง เฉินตู ฉงชิ่ง ซีอาน เซี่ยเหมิน และคุนหมิง โดยจะจัดช่วงเดือนพฤษภาคม กรกฎาคม 2563 ทั้งช่องทางออฟไลน์และออนไลน์โดยมีผลไม้เป้าหมาย คือ ทุเรียน มังคุด ลำไย มะพร้าว มะม่วง ชมพู่ ส้มโอ และกล้วยด้านกิจกรรมออนไลน์ กรมฯ ยังมีแผนที่จะจัดกิจกรรม Online Business Matching ตั้งแต่เดือนพฤษภาคม – กันยายน 2563 เพื่อเจรจาซื้อขายผลไม้ไทยแล้วนำไปขายผ่านช่องทางออนไลน์ โดยจะจัดการเจรจาธุรกิจกับ Tmall เพื่อนำผลไม้ไทย รวมถึงข้าวและอาหารไทย เข้าไปจำหน่ายในร้าน TOP Thai Flagship Store เพิ่มมากขึ้นและจะร่วมกับห้างสรรพสินค้าในจีน ส่วนตลาดอื่นๆ นอกจากจีน จะจัดกิจกรรมส่งเสริมการขายในรูปแบบออฟไลน์ เช่น จัดกิจกรรม In store Promotion ผลไม้และอาหารไทยร่วมกับห้างสรรพสินค้า ISETAN ที่สิงคโปร์ เดือนกรกฎาคม 2563 และจัดกิจกรรม In store Promotion ส่งเสริมสินค้าไทยที่ห้างสรรพสินค้าสำคัญ ณ กรุงย่างกุ้ง เมียนมา และนครหลวงเวียงจันทน์ สปป.ลาว ช่วงเดือนมิถุนายน – กันยายน 2563 เป็นต้น นอกจากนี้ ยังได้กำชับให้สำนักงานส่งเสริมการค้าในต่างประเทศ เตรียมความพร้อมในการจัดกิจกรรมส่งเสริมการตลาดทั้งในรูปแบบออนไลน์และออฟไลน์อย่างเต็มรูปแบบทันทีที่ประเทศต่างๆ ผ่อนปรนมาตรการล็อกดาวน์และเมื่อสถานการณ์เข้าสู่ภาวะปกติจะทำให้สินค้าไทยกลับเข้าสู่ตลาดได้ทันที ซึ่งจะช่วยฟื้นฟูตลาดส่งออกของไทยให้มีมูลค่าทางการค้าที่เพิ่มขึ้นต่อไป